SimRacing Grand Prix

Simulatoren

SRGP er en virtuell bilsportserie og benytter derfor en simulator for å kunne gjennomføre løpene. SimRacing Grand Prix benytter simulatoren iRacing, som er en amerikanskprodusert bilsportsimulator. iRacing er en abonnementstjeneste hvor man betaler en månedlig lisens for å kunne kjøre mot andre sjåfører på virtuelle versjoner av ekte racerbaner.
Simulatoren er under kontinuerlig utvikling og har egne 12-ukers serier i ulike bilsportserier. SRGP følger ikke disse 12 ukene, så en sesong i SRGP går over flere iRacing-sesonger. Dette har ikke nødvendigvis noen betydning for SRGP, men det kan komme oppdateringer til iRacing mellom iRacing sine egne 12-ukers serier som påvirker hvordan simulatoren fungerer og som førerne da må forholde seg til.

Bilen

I sesongen 2018 og 2019 benytter SRGP sportsvognen Porsche 911 GT3 Cup. Bilen er en av verdens mest brukte racerbiler på profesjonelt nivå og brukes blant annet i Porsche Mobil 1 Supercup, som er supportklassen til Formel 1. 911 GT3 Cup er basert på personbilen 911 GT3 (991.2) og cup-bilen er spesielt utviklet for å kunne brukes på bane. Cup-bilen har en 6-sylindret motor på 4 liter som yter ca 485 hestekrefter. Motoren er koblet til en 6-trinns sekvensiell girkasse som dytter den 1200 kilo lette bilen i hastigheter opp mot 300 km/t.
Bilen har få justeringsmuligheter, noe som gjør at det er forholdsvis enkelt å sette bilen opp for et løp. Samtidig har bilen ingen førerhjelpesystemer som ABS eller antispinn, hvilket betyr at den kan være krevende å beherske for nye sjåfører. Til tross for at bilen heter GT3, er den ikke homologert etter FIA sitt GT3-reglement. Den største visuelle forskjellen på Porsche 911 GT3 Cup og Porsche 911 GT3 R (FIA GT3-bil) er at GT3-bilene har vesentlig større aerodynamiske effekter (spoiler, diffusor, splitter, skjermbredding osv.), noe som gjør FIA GT3-bilene har betydelige aerodynamiske fordeler i forhold til GT3 Cup-bilen.

Løpsformat

I 2018 deltok alle førerne på samme bane i samme løp. Formatet ble endret til 2019-sesongen og var i større grad stand til å håndtere en økt mengde sjåfører. Én runde i SimRacing Grand Prix bestod i 2019 av en prekvalifisering, en kvalifisering og ett eller flere løp avhengig av antall førere som er påmeldt.

Prekvalifisering

Helgen før løpshelgen var det en såkalt prekvalifisering. I løpet av de 48 timene prekvalifiseringen varte, hadde førerne mulighet til å sette raskeste rundetid så mange ganger de ønsket. I prekvalifiseringen kjørte alle på banen samtidig og førerne måtte selv velge strategi for når det var sannsynlig de vil få en runde uten trafikk (andre biler som forstyrrer runden). Resultatene fra prekvalifiseringen bestemte hvilken finale sjåførene skulle kjøre helgen etter.

Kvalifisering

Fordi prekvalifiseringen kun avgjorde hvilken finale førerne skulle stille i, måtte de også kjøre en kvalifisering i forkant av løpet. Denne pågikk rett før løpet startet og hver fører fikk 4 runder til disposisjon, hvor føreren var alene på banen. Resultatene fra kvalifiseringen bestemte hvor hver fører starter i løpet.

Løpene

Løpene var delt inn i finaler, hvor A-finalen var den øverste finalen og der førerne sanket flest poeng. Det var kun 30 førere i hver finale og antall finaler som ble kjørt var definert av antall påmeldte til løpet. De 10 beste førerne sammenlagt var automatisk videre til A-finalen. Førere som i prekvalifiseringen var rangert fra 11-30 startet i A-finalen, fra 31-60 i B-finalen osv. I et ledd for å holde spenningen oppe i B-finalen, så rykket de 5 første i B-finalen opp til A-finalen. Både A og B-finalen ble sendt direkte på TV.

Poengfordeling

Det ble gitt poeng til de 60 beste førerne per runde. I 2019-sesongen ble det en liten justering av poengfordelingen blant topp 23 førere.

Løp og resultater

SimRacing Grand Prix er et mesterskap som kjøres utelukkende på landeveisbaner og det kjøres p.t. ikke på gatebaner eller ovalbaner. Antall baner per sesong varierer og nytt av 2019-sesongen var at publikum og førerne stemte frem neste bane serien skulle kjøre på. Etter hvert løp stemte førerne og publikum på et antall forhåndsvalgte baner og publikums stemmer telte 50% i avstemmingen. SRGP er et norsk mesterskap, men serien har fordelen av å være virtuell. Derfor må ikke løpene begrense seg til nordiske baner, men kan foregå på både kjente og mindre kjente baner over hele verden.

TV-dekning

SimRacing Grand Prix ble sendt i samarbeid med distributøren RaceSpot TV i 2018 og 2019. Sendingene kunne sees direkte og i opptak på Facebook-sidene til SimRacing Grand Prix og på YouTube via RaceSpot TV. Løpene i 2019-sesongen foregikk på dagtid på søndager og hele sendeskjemaet ble oppdatert på de offisielle nettsidene. 
Serien hadde norske ekspertkommentatorer og bestod i 2019 av Tommy Østgaard, Joakim Rognlien og Henrik Furuseth.